Premierul Republicii Moldova, Dorin Recean, și soția sa, Stela Recean, vor fi primiți, miercuri, de Majestatea Sa Margareta, Custodele Coroanei României, la Palatul Elisabeta.
La vizită vor lua parte ambasadorul Republicii Moldova la București, Victor Chirilă, și alți reprezentanți ai misiunii diplomatice, transmite Agerpres.
Menționăm că premierul Republicii Moldova, Dorin Recean, va efectua miercuri, 27 martie, o vizită de lucru în România.
La începutul acestei săptămâni, Custodele Coroanei Române, Margareta, și Principele Radu l-au primit, la Palatul Elisabeta, pe președintele Parlamentului Republicii Moldova, Igor Grosu. Părțile au discutat aspecte legate de felul în care Coroana Română contribuie, pe plan intern și extern, la procesul de aderare a Republicii Moldova la Uniunea Europeană.